Diari Oficial de la Generalitat Valenciana


Sumari del DOGV 3813, del 11-08-2000 (2000/6312)

Acord de 20 de juliol de 2000, de la Comissió Territorial d'Urbanisme de Castelló , que fa referència al pla especial de reserva de terrenys per a la constitució de patrimoni públic de sòl a la Vall d'Uixó.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3813

Data del DOGV
:   11-08-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/6312


Data del document
:   20-07-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Vall d'Uixó, la
    * pla d'urbanisme

Acord de 20 de juliol de 2000, de la Comissió Territorial d'Urbanisme de Castelló , que fa referència al pla especial de reserva de terrenys per a la constitució de patrimoni públic de sòl a la Vall d'Uixó. [2000/6312]
  
Vist l'expedient que fa referència al pla especial de reserva de terrenys per a la constitució de patrimoni públic de sòl a la Vall d'Uixó, i de conformitat amb els següents,
  
Antecedents
  
Primer
  
El conseller d'Indústria i Comerç, mitjançant la Resolució de 10 de maig de 2000, va acordar sotmetre a informació al públic el pla especial, la qual cosa es va portar a terme per mitjà dels anuncis publicats en el periòdic Mediterráneo, de 26 de maig de 2000, i en el Diari Oficial de la Generalitat Valenciana, de 26 de maig de 2000. Transcorregut el període d'informació al públic, durant el qual no es van formular al·legacions, el conseller d'Indústria i Comerç va aprovar provisionalment el pla especial el 3 de juliol de 2000, i després d'això l'expedient es tramet al Servei Territorial d'Urbanisme, per a l'aprovació definitiva, el 6 de juliol de 2000.
  
El ple de l'Ajuntament de la Vall d'Uixó va emetre dictamen favorable en relació amb el pla especial en la sessió de 29 de juny de 2000.
  
Segon
  
El projecte està format memòria, relació de béns i drets i plànols.
  
Tercer
  
L'objecte del pla especial, que està promogut per la Conselleria d'Indústria i Comerç, és la delimitació d'una àrea d'una superfície total de 459.857 m2 emplaçada el sòl no urbanitzable del municipi de la Vall d'Uixó per a la constitució de patrimoni públic del sòl. La finalitat del procediment és disposar de terrenys de titularitat pública a fi que es puguen fer en aquests (després del corresponent procediment) un polígon industrial.
  
La reserva de l'àrea afectada no està prevista en el pla general de la Vall d'Uixó, per la qual cosa es realitza per mitjà del present pla especial. La reserva es fa per a legitimar en aquesta l'expropiació d'immobles, sense que el pla especial comporte cap canvi en la classificació d'aquest sòl, que continua sent no urbanitzable.
  
L'actuació se situa en parcel·les situades en els polígons 4 i 14 del sòl no urbanitzable del municipi de la Vall d'Uixó. Els terrenys se situen a l'est de l'autovia o eix Almenara-la Jana, al nord del llit del riu Belcaire i al sud de la carretera CS-V-6001.
  
Fonaments de dret
  
Primer
  
La tramitació del pla especial ha sigut correcta, de conformitat amb el que estableixen els articles 37, 38 i 99 de la Llei 6/1994, de 15 de novembre, Reguladora de l'Activitat Urbanística (d'ara endavant LRAU) i en els articles 147, 158, 160 i 168 del Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV).
  
En aquest sentit, el pla especial ha sigut elaborat i promogut per la Conselleria d'Indústria i Comerç com a administració pública sectorial directament afectada, això de conformitat amb l'article 37 de la LRAU i 147 del RPCV. La competència per a acordar l'exposició al públic del pla especial correspon en aquest cas a l'esmentada Conselleria, tal com resulta de l'article 38.2 de la LRAU i de l'article 168.1.B del RPCV. En la tramitació del pla s'ha sol·licitat dictamen de l'Ajuntament de la Vall d'Uixó, dictamen que va ser emés en sentit favorable, i d'aquesta manera compleix el que estableix l'article 38.2.C de la LRAU. La informació al públic s'ha fet complint plenament el que disposa l'article 38.1.A de la LRAU, atés durant aquesta el projecte diligenciat del pla ha estat dipositat, per a la consulta, tant en l'Ajuntament com en un local de l'administració promotora situat a la capital de la província. Finalment, l'aprovació provisional del pla especial l'ha fet la Conselleria d'Indústria i Comerç, i així es compleix el que indica tant l'article 38.3 de la LRAU com l'article 168.1.B del RPCV.
  
Segon
  
La documentació del pla especial és suficient als efectes del compliment del que indiquen l'article 27 de la LRAU i l'article 91 del RPCV.
  
Tercer
  
L'article 99.1 de la LRAU estableix que ?els ajuntaments, les entitats locals supramunicipals i la Generalitat, en previsió de l'ampliació dels seus patrimonis públics de sòl, podran reservar-se àrees per a legitimar en aquestes l'expropiació de béns immobles, qualssevol que siga la seua classificació o qualificació urbanística?. Segons aquest precepte legal, «la reserva, si no estiguera prevista en el pla general, es faria per mitjà d'un pla especial». En aquest mateix sentit, l'article 86.2.C del RPCV assenyala que els plans especials podran ser «de reserva de sòl» «quan tinguen per objecte crear o ampliar reserves de sòl per a (...) patrimonis públics de sòl»
  
De conformitat amb aquests preceptes és indubtable la possibilitat legal que la Conselleria d'Indústria i Comerç puga, per mitjà del pla especial de què tractem, reservar una àrea de sòl no urbanitzable del municipi de la Vall d'Uixó a fi d'ampliar el seu patrimoni públic de sòl. El pla especial que s'examina conté «les determinacions necessàries per al desenvolupament dels seus fins», per la qual cosa s'ajusta al que disposa l'article 89 del RPCV.
  
No hi ha, en definitiva, cap obstacle legal a l'aprovació definitiva del pla especial.
  
Quart
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament els efectes de resolució executòria.
  
D'acord amb tot el que s'ha exposat anteriorment, la Comissió Territorial d'Urbanisme de Castelló acorda: aprovar definitivament el pla especial de reserva de terrenys per a la constitució de patrimoni municipal del sòl industrial al municipi de la Vall d'Uixó.
  
Contra aquest acord, que no posa fi a la via administrativa, es podrà interposar un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló, 20 de juliol de 2000. El secretari de la Comissió Territorial d'Urbanisme: Fernando Renau Faubell